CELEX: 32022R0749
Language: lv
Date: 2022-02-08 00:00:00
Title: Komisijas Deleģētā regula (ES) 2022/749 (2022. gada 8. februāris), ar ko attiecībā uz pāreju uz jauniem etaloniem, kurus izmanto kā atsauci konkrētos ārpusbiržas atvasināto instrumentu līgumos, groza Deleģētajā regulā (ES) 2017/2417 noteiktos regulatīvos tehniskos standartus (Dokuments attiecas uz EEZ)

17.5.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 138/4
               
            
         KOMISIJAS DELEĢĒTĀ REGULA (ES) 2022/749
         (2022. gada 8. februāris),
         ar ko attiecībā uz pāreju uz jauniem etaloniem, kurus izmanto kā atsauci konkrētos ārpusbiržas atvasināto instrumentu līgumos, groza Deleģētajā regulā (ES) 2017/2417 noteiktos regulatīvos tehniskos standartus
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 600/2014 (2014. gada 15. maijs) par finanšu instrumentu tirgiem un ar ko groza Regulu (ES) Nr. 648/2012 (1) un jo īpaši tās 32. panta 1. punktu,
         tā kā:
         
                     (1)
                  
                  
                     Komisijas Deleģētajā regulā (ES) 2017/2417 (2) cita starpā ir precizētas tādu ārpusbiržas atvasināto instrumentu kategorijas, kuri denominēti euro (EUR), sterliņu mārciņās (GBP) un ASV dolāros (USD) un uz kuriem attiecas Regulas (ES) Nr. 600/2014 28. pantā minētais atvasināto instrumentu tirdzniecības pienākums. Kategorijās, kas denominētas GBP un USD, kā atsauci izmanto Londonas starpbanku tirgus likmes (LIBOR) etalonus.
                  
               
                     (2)
                  
                  
                     
                        ICE Benchmark Administration (IBA), proti, LIBOR administrators, paziņoja, ka GBP un JPY LIBOR vērtību publicēšana tiks pārtraukta 2021. gada beigās, savukārt dažu USD LIBOR vērtību publicēšana tiks pārtraukta 2023. gada jūnijā. Apvienotās Karalistes Finanšu uzraudzības iestāde 2021. gada 5. martā apstiprināja, ka vai nu neviens administrators vairs nesniegs visas LIBOR vērtības, vai arī tās vairs nebūs reprezentatīvas. Turklāt Komisija, Eiropas Centrālā banka kā banku uzraudzības iestāde (ECB banku uzraudzība), Eiropas Banku iestāde (EBI) un Eiropas Vērtspapīru un tirgu iestāde (EVTI) izdeva kopīgu paziņojumu, lai stingri mudinātu darījuma partnerus cik drīz vien praktiski iespējams un jebkurā gadījumā līdz 2021. gada 31. decembrim pārstāt izmantot LIBOR vērtības, t. sk. USD LIBOR, kā atsauces likmi jaunos līgumos.
                  
               
                     (3)
                  
                  
                     Tādējādi pēc 2021. gada 31. decembra darījumu partneri vairs nevarēs veikt darījumus ar procentu likmju ārpusbiržas atvasinātajiem instrumentiem, kuros kā atsauci izmanto GBP LIBOR, jo minētais etalons netiks izstrādāts, un ir sagaidāms, ka darījumu partneri vairāk nevarēs veikt darījumus ar procentu likmju ārpusbiržas atvasināto instrumentu līgumiem, kuros kā atsauci izmanto USD LIBOR. Līdz ar to paredzams, ka minēto atvasināto instrumentu atlikušais tirdzniecības apjoms (tāpat kā to likviditāte) būs ļoti zems vai tā nebūs vispār. Tas pats attiecas uz to atvasināto instrumentu darījumu apjomu, kuriem tīrvērti veiks centrālie darījumu partneri (CCP) vai kurus tirgos tirdzniecības vietās; attiecībā uz atvasinātajiem instrumentiem, kuros kā atsauci izmanto USD LIBOR, paredzams, ka samazināsies apjoms vai likviditāte. Minētie notikumi pamato izmaiņas tīrvērtes pienākuma darbības jomā un vēlāku grozījumu Komisijas Deleģētajā regulā (ES) 2015/2205 (3), turklāt atvasinātie instrumenti, kuros kā atsauci izmanto GBP LIBOR un USD LIBOR, ir jāizslēdz no tīrvērtes pienākuma darbības jomas. Tādējādi to atvasināto instrumentu kategorijas, uz kurām pašlaik attiecas atvasināto instrumentu tirdzniecības pienākums un kurās kā atsauci izmanto GBP LIBOR vai USD LIBOR, no 2022. gada 3. janvāra vairs neatbildīs Regulas (ES) Nr. 600/2014 32. panta 1. punktā paredzētajam nosacījumam par atvasināto instrumentu tirdzniecības pienākuma piemērošanu atvasinātajiem instrumentiem. Tāpēc šīs atvasināto instrumentu kategorijas ir jāsvītro no tirdzniecības pienākuma darbības jomas.
                  
               
                     (4)
                  
                  
                     Tā kā plānotā GBP LIBOR izstrādes pārtraukšana ir paredzēta 2021. gada beigās un Komisija, ECB banku uzraudzība, EVTI un EBI regulatīvā ziņā paudušas, ka darījumu partneriem cik drīz vien praktiski iespējams un jebkurā gadījumā līdz 2021. gada 31. decembrim jāpārstāj izmantot LIBOR vērtības kā atsauces likmi jaunos līgumos, paredzams, ka pāreja no procentu likmju atvasinātajiem instrumentiem, kuru pamatā ir LIBOR, notiks ātri. Līdz ar to tiek sagaidīts, ka pēc 2021. gada 31. decembra darījumu partneri tirgos citus procentu likmju ārpusbiržas atvasinātos instrumentus vai veiks šo instrumentu tīrvērti, jo īpaši procentu likmju ārpusbiržas atvasinātos instrumentus, kuros kā atsauci izmanto bezriska likmes GBP vai USD. Tādējādi šai regulai būtu jāstājas spēkā nekavējoties pēc tās publicēšanas.
                  
               
                     (5)
                  
                  
                     Tāpēc Deleģētā regula (ES) 2017/2417 būtu attiecīgi jāgroza.
                  
               
                     (6)
                  
                  
                     Šī regula ir balstīta uz regulatīvo tehnisko standartu projektu, ko Komisijai iesniegusi Eiropas Vērtspapīru un tirgu iestāde (EVTI).
                  
               
                     (7)
                  
                  
                     EVTI ir rīkojusi atklātu sabiedrisko apspriešanu par regulatīvo tehnisko standartu projektu, uz ko balstīta šī regula, izvērtējusi iespējamās saistītās izmaksas un ieguvumus un lūgusi ieteikumu no Vērtspapīru un tirgu nozares ieinteresēto personu grupas, kura izveidota saskaņā ar Eiropas Parlamenta un Padomes Regulas (ES) Nr. 1095/2010 (4) 37. pantu,
                  
               IR PIEŅĒMUSI ŠO REGULU.
         
            1. pants
            Grozījumi Deleģētajā regulā (ES) 2017/2417
            Deleģētās regulas (ES) 2017/2417 pielikumā svītro 2. un 3. tabulu.
         
         
            2. pants
            Stāšanās spēkā
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 8. februārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 173, 12.6.2014., 84. lpp.
         
         
            (2)  Komisijas Deleģētā regula (ES) 2017/2417 (2017. gada 17. novembris), ar ko attiecībā uz regulatīvajiem tehniskajiem standartiem par pienākumu veikt noteiktu atvasināto instrumentu tirdzniecību papildina Eiropas Parlamenta un Padomes Regulu (ES) Nr. 600/2014 par finanšu instrumentu tirgiem (OV L 343, 22.12.2017., 48. lpp.).
         
            (3)  Komisijas Deleģētā regula (ES) 2015/2205 (2015. gada 6. augusts), ar ko papildina Eiropas Parlamenta un Padomes Regulu (ES) Nr. 648/2012 attiecībā uz regulatīvajiem tehniskajiem standartiem par tīrvērtes pienākumu (OV L 314, 1.12.2015., 13. lpp.).
         
            (4)  Eiropas Parlamenta un Padomes Regula (ES) Nr. 1095/2010 (2010. gada 24. novembris), ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).